Til: Utdanningskomiteen

Fra: Berit Karseth, Leder av arbeidsgruppen for utdanningskvalitet (SAB-oppfølging)

# SAB-oppfølging utdanningskvalitet: Status fra arbeidsgruppen

Arbeidsgruppen for utdanningskvalitet har til nå hatt to møter og har så langt konsentrert seg om fase 1 **Avklare og prioritere oppgaver som bør inngå i SAB-**porteføljen (se Vedlegg1: mandat)

Gruppen startet sitt arbeid med en åpen diskusjon om SABs analyser og anbefalinger når det gjelder utdanningsfeltet. Arbeidsgruppen sluttet seg til hovedtrekkene i SABs analyse om at det er behov for økt oppmerksomhet på frafall fra studieprogrammene og faglig fornyelse og pedagogisk kvalitet, men oppfatter en del av SABs enkeltanbefalinger som lite relevante for UiO. Gruppen har blant annet problematisert den tilsynelatende spenningen mellom SABs tro på konkurranse som kvalitetsfremmende og den norske (og nordiske) kulturen der likhet er en mer attraktiv verdi og masseutdanning et samfunnskrav. Gapanalysen er ikke ferdigstilt.

Arbeidsgruppen opplever at UiO ikke har tydelige og klare nok mål for arbeidet med utdanningskvalitet og at det er et klart behov for å se mer helhetlig og langsiktig på dette arbeidet. Dette må imidlertid gjøres på en måte som både ivaretar faglige forskjeller og får ting til å henge mer sammen innenfor og på tvers av ulike nivåer i UiO-organisasjonen.

Listen under er satt sammen av arbeidsgruppens leder og er basert på en aller første gjennomgang av hva gruppens medlemmer har løftet fram som mulige prioriteringer av oppgaver/tiltak som bør inngå i SAB-porteføljen:

* Overordnet utdanningsvisjon
* Utnytte de fordelene vi har som bredde- forsknings- hovedstads-, internasjonalt orientert universitet
* Helhet og sammenheng
* Merittering/Mestring/Ledelse/styring
* Pedagogisk kvalifisert personale som underviser

En overordnet utdanningsvisjon for UiO kan ta utgangspunkt i hva man får ekstra ved å studere ved UiO fremfor andre steder – hva er det unike hos oss? Har vi en for gammeldags oppfatning av hva forskningsbasert undervisning er? Kan vi fokusere på å lære studenten å jobbe forskningsmessig (være kreative, nysgjerrige, eksperimentere)?

Ofte er det mer holdninger og symbolske skiller som nedgraderer undervisning ift forskning mer enn regler og rammebetingelser – dette bør det tas tak i. Utdanningsfeltet trenger et løft - ikke minst når det gjelder strategisk oppmerksomhet.

Strategisk plan er et viktig dokument som gir retning for hvordan en visjon skal skrives opp, men det kan være et behov for å skrive opp en visjon om fremragende undervisning og utdanning som ikke følger inndelingen til de fem universitetene.

* Tiltak for å få til en god og nødvendig koordinering av arbeidet med utdanningskvalitet
	+ Hvilke oppgaver kan sentraliseres
	+ Hvilke oppgaver bør koordineres lokalt
	+ Valg av teknologiske løsninger i en mangfoldig organisasjon
	+ Utnytte UiO ansattes bidrag til fremragende undervisning – Teaching Academy

Utdanningsfeltet er godt administrert, men vitenskapelige ansatte er i mange tilfeller ikke godt nok koblet på – vi mangler ofte et operativt faglig ledd som kan tenke helhetlig om utdanning sammen med ledelse og studieadministrasjon (IHR er i all hovedsak en administrativ prosess). Å finne en god balanse mellom på den ene siden å standardisere undervisnings- og utdanningsvirksomheten og å på den andre siden velge mer fleksible løsninger som er tilpasset et fagområde og de utviklingsprosesser en ser som nødvendige, er utfordrende, men viktig.

* Tiltak for heve kvaliteten på programrådenes arbeid, herunder programledelse og tverrfaglighet
	+ Tydeliggjøre programansvaret
	+ Stimulere utvikling tverrfaglige programtilbud
	+ Program utenom det vanlige (flaggskip, MOOC, næringsrettede studier)

Programråd er nedfelt i normalregler for fakulteter vedtatt av Universitetsstyret. For alle studietilbud som leder fram til en grad skal det opprettes programråd som er delegert det koordinerende ansvar for tilbudet. Ett programråd kan imidlertid tillegges ansvar for flere studieprogrammer. Programrådet har i følge UiOs kvalitetssystem programråd og programledere som har «ansvar for innholdet i og tilretteleggingen av studieprogrammet sitt, slik at det framstår som et helhetlig studieprogram av høy kvalitet». Det kan stilles spørsmål om programstrukturen og programrådets fungerer godt nok for å få til tverrfaglighet og en større fleksibilitet i utdanningsvalg. Dette gjelder også den reguleringen som ligger i NOKUTs Forskrift om tilsyn med utdanningskvaliteten i høyere utdanning (studietilsynsforskriften). Programrådene har først og fremst en koordinerende rolle, men er samtidig det organet som behandler utdannings- og undervisningsspørsmålene ved et institutt.

* Tiltak for bedre oppfølging og tilbakemelding til studentene
	+ Systematisk analyse av data og tilbakeføringssløyfer
	+ Differensiere oppfølgingen
	+ Kontakt mellom undervisere/forskere og studenter
	+ Bidra til å strukturere studentenes tid til selvstudium og tydeliggjøre forventninger
	+ Styrke introopplegget (inkl. studieteknikk)

I mange tilfeller handler det om at vi må vite mer om hva studentene faktisk lærer noe av – vi må undervise på en klokere måte. Det finnes også et ikke utløst potensiale i å strukturere den tiden studentene bruker på egenlæring noe mer (sette forventninger, gi regi på hvordan de kan arbeide alene eller sammen). Med andre ord, er det slik at studentene kan «styres» mer – kan vi øke innslaget av peer learning?

* Utdanningskvalitet gjennom bedre utnyttelse av bygningsmassen

Eksempel: Dersom vi er opptatt av fleksible læringsformer og at studentene skal bruke mye tid på å jobbe sammen i større eller mindre grupper, må vi ha arenaer og lokaler for dette. Våre biblioteker er utmerkede læringsmiljøer som nok kan utnyttes enda bedre enn i dag.

Spørsmål til utdanningskomiteen:

1. Har utdanningskomiteen innspill til arbeidsgruppens forståelse av nåsituasjonen ved UiO?
2. Har utdanningskomiteen kommentarer til arbeidsgruppens første mulige prioriteringer av oppgaver/tiltak?
3. Dersom utdanningskomiteens medlemmer hadde vært med i SAB-gruppa, hva hadde da fått plass øverst på prioriteringslista (uavhengig av SAB-gruppas arbeid så langt)?

Vedlegg1: Arbeidsgruppens mandat

Vedlegg 2: Arbeidsgruppens sammensetning